KOMISIJOS REGLAMENTAS (EB) Nr. 867/2009
2009 m. rugsėjo 21 d.
iš dalies keičiantis ir taisantis Reglamentą (EB) Nr. 1242/2008, kuriuo nustatoma Bendrijos žemės ūkio valdų tipologija
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1965 m. birželio 15 d. Tarybos reglamentą Nr. 79/65/EEB, sukuriantį žemės ūkio valdų pajamų ir ūkinės veiklos apskaitos duomenų rinkimo tinklą Europos ekonominėje bendrijoje (1), ypač į jo 4 straipsnio 4 dalį, 6 straipsnio 2 dalį ir 7 straipsnio 3 dalį,
kadangi:
(1)
Komisijos reglamento (EB) Nr. 1242/2008 (2) I priedo C dalyje pateiktos ūkininkavimo tipų apibrėžtys. Remiantis tomis apibrėžtimis tam tikri ganomų gyvulių ūkiai negali būti klasifikuojami pagal ūkininkavimo tipą, o kitoms valdoms klasifikuojant priskirtas tipas nėra pats tinkamiausias.
(2)
Reglamento (EB) Nr. 1242/2008 II priedo B dalyje nustatytos ekonominio valdų dydžio klasių grupavimo taisyklės. Taikant tas taisykles ribojamos valstybių narių galimybės parengti tinkamesnius valdų atrankos planus.
(3)
Kai kurie Reglamento (EB) Nr. 1242/2008 I ir IV prieduose vartojami aprašai ir pavadinimai nepakankamai aiškūs, todėl juos reikėtų suformuluoti aiškiau.
(4)
Tam tikrų Reglamente (EB) Nr. 1242/2008 nurodytų ir 2008 m. rugsėjo 3 d. Komisijos reglamente (EB) Nr. 868/2008 dėl ūkio pelno ataskaitos formos, naudojamos privačių ūkių pajamoms nustatyti ir jų ekonominei veiklai analizuoti (3), išvardytų produktų aprašai ir kodai iš dalies pakeisti 2009 m. rugpjūčio 27 d. Reglamentu (EB) Nr. 781/2009.
(5)
Be to, Reglamento (EB) Nr. 1242/2008 I priede naudojami tam tikrų ūkininkavimo tipų pavadinimai kai kurių kalbų tekstuose turėtų būti ištaisyti. Siekiant didesnio nuoseklumo, žodis „valda“ turėtų būti išbrauktas iš ūkininkavimo tipo pavadinimo, o siekiant aiškesnio teksto interpretavimo, kai kurie su naminių paukščių kategorijomis susiję žodžiai tam tikrų ūkininkavimo tipų pavadinimuose turėtų būti pakeisti.
(6)
Todėl Reglamentą (EB) Nr. 1242/2008 reikėtų atitinkamai iš dalies pakeisti ir pataisyti.
(7)
Šiame reglamente nustatytos priemonės atitinka Bendrijos ūkių apskaitos duomenų tinklo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1242/2008 I, II ir IV priedai iš dalies keičiami pagal šio reglamento priedą.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas Ūkių apskaitos duomenų tinklui nuo 2010 finansinės apskaitos metų, o ūkių struktūros tyrimams - nuo 2010 m. tyrimo.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. rugsėjo 21 d.